b'\n_START_ARTICLE_\nStranda i Lind\xc3\xa5s\n_START_PARAGRAPH_\nBygden Stranda i Lind\xc3\xa5s kommune omfatter g\xc3\xa5rdene fra Toft til Nesb\xc3\xb8 p\xc3\xa5 halv\xc3\xb8yen mellom Austfjorden og Hindenesfjorden. N\xc3\xa6rmeste tettsted er Ostereidet._NEWLINE_Det meste av bebyggelsen ligger i skr\xc3\xa5ningen langs Hindenesfjorden. Omr\xc3\xa5det er s\xc3\xb8rvestvendt, lunt og velegnet for treslag som trenger varme. Tidligere var det derfor vanlig med fruktdyrking p\xc3\xa5 de mange sm\xc3\xa5 og relativt tungdrevne g\xc3\xa5rdene som ligger bygd i bygd langs fjorden._NEWLINE_Noen generasjoner tilbake hadde Stranda st\xc3\xb8rst befokningstetthet blant bygdene i Lind\xc3\xa5s. Da var her fire kj\xc3\xb8pmenn, en p\xc3\xa5 hver av plassene Nesb\xc3\xb8, H\xc3\xb8lleland, Velandsnes og Askelandsv\xc3\xa5g. Den siste butikken ble drevet p\xc3\xa5 H\xc3\xb8lleland og nedlagt i 2001. Her var to barneskoler, en p\xc3\xa5 R\xc3\xb8dland og en p\xc3\xa5 R\xc3\xb8d som ble sl\xc3\xa5tt sammen til Stranda skule i 1962/63. Stranda skule ble nedlagt i 1992 da Osteriedet skule overtok._NEWLINE_Bygden har hatt to meieri, ett i Askelandsv\xc3\xa5g og ett p\xc3\xa5 Velandsnes. Askeland meieri var det siste som ble nedlagt i 1988._NEWLINE_I dag er det flere aktive lag i bygden. B\xc3\xa5de Indremisjonen og Pinsevenner er representert og har hvert sitt hus, Bethania og Filadelfia, p\xc3\xa5 henholdsvis Veland og H\xc3\xb8lleland. Stranda Bygdalag, holder til i Strandatun, tidligere Stranda skule, og arbeider for \xc3\xa5 fremme det lokale kulturlivet._NEWLINE_Antall fastboende p\xc3\xa5 Stranda er n\xc3\xa5 (2008) omkring 320 personer fordelt p\xc3\xa5 150 hus. I tillegg er det omkring 120 hytter i bygden.'